AFRIKAANSE OPSOMMING: Elektroniese regeringsdienste hou enorme voordele in om 'n meer effektiewe diens aan 'n land se inwoners te lewer. 'n E-regering stel staatsdepartemente in staat om nie meer in isolasie te werk nie, dat databasisse gekoppel en inligting op alle regeringsvlakke gedeel kan word. Daar is egter elemente in 'n e-regeringstruktuur wat 'n beduidende impak op die toekomstige sukses daarvan kan uitoefen. Die paradoks van 'n e-regering is dat hoewel dit 'n ideale prentjie skilder, dit 'n enorme impak op die privaatheid van beide die inwoners en die regering van 'n land kan uitoefen. Dit voorsien 'n geleentheid waar die regering 'n uitgebreide persoonsprofiel kan saamstel, sonder die medewete of toestemming van die persoon. 'n Verdere aspek is dat die inligting aan die verkeerde persoon gekoppel kan word, wat 'n negatiewe impak op die identiteit van so 'n persoon kan hê. Dit op sigself maak data- en dokumentbeheer, beleide and wetgewing 'n noodsaaklikheid voorvereiste vir die beskerming van persoonlike data en inligting.